บลจ.แลนด์ แอนด์ เฮ้าส์ บุก... แต่ไม่บู๊
จันทนา กาญจนาคม กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ ยอมรับว่า บลจ.แลนด์ แอนด์ เฮ้าส์ ได้เปรียบ บลจ.น้องใหม่รายอื่นๆ เพราะมีกองทุนรวมอสังหาริมทรัพย์ ที่ช่วยเพิ่มมูลค่าสินทรัพย์ภายใต้การบริหาร (เอยูเอ็ม) ให้โตแบบก้าวกระโดด
12 เม.ย. 2556

จันทนา กาญจนาคม กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ ยอมรับว่า บลจ.แลนด์ แอนด์ เฮ้าส์ ได้เปรียบ บลจ.น้องใหม่รายอื่นๆ เพราะมีกองทุนรวมอสังหาริมทรัพย์ ที่ช่วยเพิ่มมูลค่าสินทรัพย์ภายใต้การบริหาร (เอยูเอ็ม) ให้โตแบบก้าวกระโดด
เพราะจากการเริ่มต้นที่ 6,000 ล้านบาท เมื่อปี 2554 พุ่งพรวดขึ้นมาเป็น 2.8 หมื่นล้านบาท ในปี 2555 และขึ้นมายืนที่ 3.2 หมื่นล้านบาท เมื่อเดือน มี.ค. 2556 โดยในจำนวนนี้แบ่งเป็นกองทุนรวมอสังหาริมทรัพย์ 1.7 หมื่นล้านบาท และกองทุนรวมอีก 1.5 หมื่นล้านบาท
แต่ บลจ.แลนด์ แอนด์ เฮ้าส์ จะไม่หยุดเพียงเท่านี้ เพราะ จันทนา บอกว่า เป้าหมายสำหรับสิ้นปีนี้ คือ 56 หมื่นล้านบาท โดยมีทั้งการออกกองทุนอสังหาริมทรัพย์ใหม่และเพิ่มทุนกองทุนเดิม มูลค่ารวมประมาณ 2 หมื่นล้านบาท
นั่นเท่ากับว่า บลจ.น้องใหม่แห่งนี้จะเติบโตขึ้นอีกเกือบเท่าตัว และหากทำได้จริงก็อาจจะทำให้ส่วนแบ่งทางการตลาดของกองทุนรวมขยับจากลำดับที่ 13 จาก 23 บลจ. ขึ้นไปยืนอยู่ใน 10 อันดับแรก เร็วกว่าที่ตั้งเป้าหมายไว้ก็เป็นได้
“เรามีเป้าหมายระยะยาว หรือภายใน 5 ปีข้างหน้าว่าจะทำให้เอยูเอ็มเข้าใกล้ 1 แสนล้านบาท และเพิ่มส่วนแบ่งการตลาดให้ขึ้นไปอยู่ใน 10 อันดับแรกให้ได้ ซึ่งถ้าจะเป็นแบบนั้นได้ เราจะต้องทำงานหนักมาก” จันทนา กล่าว
แต่สิ่งที่ทำได้แล้ว คือ “กำไร” ซึ่งไม่ใช่เรื่องง่ายสำหรับธุรกิจจัดการลงทุนที่จะสามารถทำกำไรภายในเวลาไม่กี่ปี
“ปีนี้น่าจะมีกำไรสุทธิแล้ว เพราะเราเริ่มทำกำไรได้ตั้งแต่ไตรมาส 4 ปี 2555 แล้ว เพียงแต่ยังมีขาดทุนสะสมอยู่”
แม้ว่า บลจ.แลนด์ แอนด์ เฮ้าส์ จะเติบโตแบบ Aggressive และมีโอกาสจะเติบโตได้อีกมาก แต่แนวทางการบริหารกองทุนค่อนข้าง Conservative
“เราวางตัวเองในจุดที่คอนเซอร์เวทีฟมาก กองทุนหุ้นของเราจะไม่ลงทุนหุ้นเต็ม 100% ซึ่งส่วนหนึ่งเป็นเพราะเราออกกองทุนมาตอนที่ราคาหุ้นปรับเพิ่มขึ้นไปมากแล้ว โดยกองทุนหุ้นของเราจะถือเงินสดไว้ประมาณ 2030% เพราะคาดว่าดัชนีจะปรับฐานลงมา” จันทนา กล่าวไว้ในการสัมภาษณ์พิเศษเมื่อเดือน มี.ค. ในช่วงเริ่มต้นของการปรับฐานของตลาดหุ้นไทยในรอบนี้
จันทนา บอกว่า “เพราะฉะนั้นเรายอมรับได้ที่มูลค่าหน่วยลงทุนจะโตช้า และผลดำเนินงานที่ผ่านมาของกองทุนอาจจะสู้คนอื่นไม่ได้ แต่เราคิดว่าเรามาถูกทาง เพราะเราไม่ได้คิดว่าจะต้องให้ผลตอบแทนเป็นอันดับหนึ่ง แต่เราจะลงทุนด้วยความระมัดระวังและความมีเสถียรภาพ ทำให้นักลงทุนมีรายได้สม่ำเสมอ”
อย่างไรก็ตาม แม้จะไม่ต้องเป็นที่หนึ่ง แต่ จันทนา กล่าวว่า เมื่อวัดจากกองทุนหุ้นที่มีเน้นลงทุนหุ้นปันผลเหมือนกัน บลจ.แลนด์ แอนด์ เฮ้าส์ มีผลดำเนินงานอยู่ใน 25% แรกเสมอ